‘Dros-verkragter’ mag nou appelleerNicholas Ninow. (Foto: Thobile Mathonsi/ANA) Die hoogste hof van appèl het die veroordeelde kinderverkragter Nicholas Ninow se aansoek om verlof tot appèl toegestaan. Die sogenaamde Dros-verkragter, soos hy nou bekend staan, mag nou teen sy skuldigbevinding en vonnis appelleer nadat die hooggeregshof verlede jaar sy aansoek om verlof tot appèl van die hand gewys het. Lumka Mahanjana, woordvoerder van die Nasionale Vervolgingsgesag (NVG) in Gauteng, het Vrydag gesê die NVG wag in dié stadium onder meer nog op ’n datum van die hoogste hof van appèl. Regter Mokhine Mosope het Ninow in Oktober 2019 lewenslank tronk toe gestuur vir die verkragting van ŉ sewejarige dogtertjie in die badkamer van ŉ Dros-restaurant. Die voorval het 2018 in Pretoria plaasgevind. Ninow het skuld beken. Die #NotInMyName-beweging het intussen met ontsteltenis gereageer op die nuus dat Ninow mag appèl aanteken. Die beweging het dit as ’n “klap in die gesig van geregtigheid en sekondêre trauma vir die slagoffer en haar gesin” bestempel. Maroela Media het vroeër berig Mosope het Ninow se aansoek om teen sy skuldigbevinding en vonnis te appelleer in Maart verlede jaar in die Pretoriase hooggeregshof van die hand gewys. Mosope het Ninow ŉ bykomende vyf jaar tronkstraf opgelê vir die besit van onwettige middels en nóg vyf jaar vir dwarsboming van die gereg. Laasgenoemde vonnisse word gelyklopend met die vonnis vir verkragting uitgedien.